
OM azonosító: 035740

2. SZÁMÚ MELLÉKLET
A gyermekek mérése, értékelése
A gyermekek mérése, értékelése
Törvényi háttér: 
363/2012. (XII.17.) Korm. rendelete az Óvodai nevelés országos alapprogramjáról

 Az óvodai élet megszervezése 4. Az óvodai nevelés tervezését, valamint a gyermekek megismerését és fejlesztését, a fejlődésük nyomon követését különböző kötelező dokumentumok szolgálják. 

20/2012. (VIII.31.) EMMI rendelet a nevelési-oktatási intézmények működéséről és a köznevelési intézmények névhasználatáról
 63. § (1) Az óvoda az óvodás gyermekek fejlődését folyamatosan nyomon követi és írásban rögzíti. Az óvodás gyermek fejlődéséről a szülőt folyamatosan tájékoztatni kell. 

(2) Ha a gyermeket nevelő óvodapedagógus a gyermek iskolába lépéshez szükséges fejlettségének elérése érdekében indokoltnak tartja, az óvoda vezetője tájékoztatja a szülőt az Nkt. 72. § (1) bekezdés a) pontjában foglalt kötelességekről, továbbá a kötelességek nem megfelelő teljesítéséből eredő következményekről, valamint az Nkt. 72. § (4) bekezdésében foglalt jogokról. 
(3) Amennyiben a szülő az óvoda döntésében foglaltaknak önként nem tesz eleget, az óvoda vezetője az Nkt. 72. § (1) bekezdés a) pontjában, valamint (4) bekezdésében foglaltak alapján a szülői egyet nem értést alátámasztó nyilatkozat megküldésével értesíti a gyermek lakóhelye szerint illetékes kormányhivatalt.
 (4) Az óvoda a gyermek értelmi, beszéd-, hallás-, látás-, mozgásfejlődésének eredményét – szükség szerint, de legalább félévenként – rögzíti. Rögzíteni kell a gyermek fejlődését szolgáló intézkedéseket, megállapításokat, javaslatokat.

 93.§ (4) A gyermek fejlődését nyomon követő dokumentáció a gyermek anamnézisét, valamint a testi, szociális, érzelmi, erkölcsi és értelmi fejlődésével kapcsolatos információkat képességekre, készségekre részleteiben lebontva tartalmazza az óvodai nevelés teljes időszakára kiterjedően 

 22/2013.(III.22.) EMMI rendelet 18.§. A R. a következő 93/A. §-sal egészül ki: 
93/A. § (1) A gyermek fejlődését nyomon követő dokumentáció a gyermek fejlődéséről folyamatosan vezetett olyan dokumentum, amely tartalmazza a gyermek fejlettségi szintjét, fejlődésének ütemét, a differenciált nevelés irányát. 

(2) A gyermek fejlődését nyomon követő dokumentáció tartalmazza 
a) a gyermek anamnézisét, 
b) a gyermek fejlődésének mutatóit (érzelmi-szociális, értelmi, beszéd-, mozgásfejlődés), valamint az óvoda pedagógiai programjában meghatározott tevékenységekkel kapcsolatos egyéb megfigyeléseket, 
c) a gyermek fejlődését segítő megállapításokat, intézkedéseket, az elért eredményt, 
d) amennyiben a gyermeket szakértői bizottság vizsgálta, a vizsgálat megállapításait, a fejlesztést végző pedagógus fejlődést szolgáló intézkedésre tett javaslatait, 
e) a szakértői bizottság felülvizsgálatának megállapításait, 
f) a szülő tájékoztatásáról szóló feljegyzéseket.”
A gyermekek mérésének – értékelésének gyakorlata intézményünkben
Alapvető célunk:

· Az óvodás gyermekek önmagához képest történő fejlődésének meglátása.
· A széleskörű gyermekismeret és a differenciált bánásmód segítségével a változások ütemének és irányának meghatározása. 
Feladataink:

· Az óvodás gyermekek erősségeinek és fejlesztendő területeinek feltárása (részképességek fejlettségének megállapítása).
· A gyermeki személyiség és képességrendszer nyomon követése.
· Együttműködés az óvodapedagógusok és a szülők között a gyermekek fejlődése érdekében.
Intézményünkben a Pedagógiai Program megvalósulása két helyi nevelési gyakorlat szerint történik. A Játékvár - Vár a játék című nevelési gyakorlatot folytató óvodák a Gyermek fejlődését nyomon követő dokumentumokban, táblázatban, pontozással jelölik a gyermek aktuális állapotának jellemzőit. Az „Óvodai Nevelés a Művészetek eszközeivel” című nevelési gyakorlatot folytató óvodában Nagy Jenőné Gyermektükör című könyvének iránymutatása alapján, a táblázatok szöveges kitöltésével történik a gyermekek fejlettségi szintjének meghatározása. A gyermekek mérésének – értékelésének módszerei mindkét nevelési gyakorlatban azonosak.
„Játékvár – Vár a játék” helyi óvodai nevelési gyakorlatban

A gyermek fejlődését nyomon követő dokumentum tartalmazza:

· anamnézis

· gyermek fejlődésének mutatói (testápolás, önkiszolgálás, érzelmi, erkölcsi, közösségi nevelés, játék, mozgásfejlődés, érzelmi-szociális nevelés, beszéd, anyanyelvi nevelés,  vizuális nevelés, ének, zene, énekes játék, külső világ tevékeny megismerése, mennyiségi és formai összefüggései, külső világ tevékeny megismerése természeti és társadalmi környezet területén) a pedagógiai programban meghatározott tevékenységekkel kapcsolatos megállapítások alapján

· fejlesztési terv (a gyermek fejlődését segítő megállapítások, intézkedések, elért eredmény)

· gyermekrajzok félévente

· szakértői vélemények

· iskolába lépés előtti vizsgálatok

· a szülő tájékoztatásáról szóló feljegyzések

· BTMN-es gyermek egyéni fejlesztő naplója

· SNI-s gyermek egyéni fejlesztő naplója

„Óvodai Nevelés a Művészetek eszközeivel” című nevelési gyakorlatban
A Gyermektükör tartalmazza:
· a gyermek egyéni fejlettségmutatói
· anyás befogadás, beszoktatás tapasztalatai
· a gyermek testalkatának jellemzői
· a gyermek mozgásfejlettségének jellemzői
· a gyermek érzelmi - és akarati életének jellemzői
· a gyermek társas kapcsolatának jellemzői
· a gyermek értelmi fejlettségének jellemzői
· fejlesztési tervek
· a fejlődés eredménye óvodáskor végén

· a szülői tájékoztatások adatainak rögzítése
· gyermekrajzok, gyermekmunkák

· szakértői vélemények
· iskolába lépést megelőző vizsgálatok dokumentumai
Azonos dokumentumok a két helyi gyakorlatban
Anamnézis:
A nevelési év megkezdése előtt előzetes környezettanulmányt végzünk az óvodába lépő gyermekek otthonában. A szülővel való beszélgetés és a családlátogatás alkalmával szerzett információkat, tapasztalatokat feljegyezzük az anamnézisbe.

A gyermek fejlődésének mutatói:
A megfigyelést és a megismerést kétféleképpen végezzük: folyamatos, természetes élethelyzetben, valamint tudatosan tervezett tevékenységekben. 

Fejlesztési terv:
 Az elemzés, értékelés után az eredményt, a fejlesztendő területeket dokumentáljuk a fejlesztési tervben, majd a fejlődést segítő megállapításokkal kijelöljük a fejlesztés tartalmát. Azt, hogy ezt hogyan, milyen intézkedésekkel, módszerekkel, milyen fejlesztő játékokkal szeretnénk elérni, ebben a fejlesztési tervben határozzuk meg. Az egyéni fejlesztési tervek a pedagógiai programra épülnek, illetve minden óvodapedagógus egyéni módszertani kultúrájára, kreativitására. A nevelési év félévekor és végén megjelenítjük a fejlesztés eredményességét.  Ez ad támpontot a következő félév fejlesztési irányának meghatározásához.

Szülői tájékoztatások rögzítése:
Ebben a dokumentumban rögzítjük a tájékoztatások időpontját, a tájékoztató óvodapedagógus nevét. A tájékoztatott szülő aláírja és megosztja az észrevételét.

A szülőknek tájékoztatási időpontokat ajánlunk fel, melyekből ő választhatja ki, mikor van ideje meghallgatni a gyermeke egyéni fejlettségéről szóló megállapításokat.

A tájékoztatásokat nyugodt helyen, szigorúan bizalmasan végezzük, az itt kapott információkat a gyermekről szintén így kezeljük. Mindenkinek lehetőséget adunk a mi tájékoztatásunk után véleménynyilvánításra, az otthon tapasztalt problémák megbeszélésére az eredményes együttnevelés érdekében.

Minden nevelési évben kétszer tájékoztatjuk a szülőket gyermekük egyéni fejlődéséről, a sajátos nevelési igényű gyermek esetében pedig háromszor.

Gyermekrajzok:

Félévente emberrajzot mellékelünk az egyéni fejlődést követő dokumentumba, ezáltal lemérhetjük az emberábrázolás fejlődését a gyermekeknél.
Szakértői vélemények:

Nevelési tanácsadói vizsgálatok, szakértői bizottság vizsgálatai is bekerülnek az egyéni dokumentumokba, melyek mutatják a továbbfejlesztés irányát.
Iskolába lépés előtti vizsgálatok: 

Az iskolaérettséget a Sindelar teszt alkalmazásával mérjük fel, mely a tanulási zavart okozó részképesség-gyengeségek felismerésére épül. A teszt eredményéről a szülőket tájékoztatjuk, javaslatot teszünk a gyengébb képességek fejlesztésére irányuló játéklehetőségekre.
Egyéni fejlesztő napló:

BTMN-es, SNI-s gyermekek dokumentációja, mely tartalmazza a gyermek állapotát a foglalkozás megkezdésekor a szakértői vélemény alapján.

A haladási naplóban rögzítjük az egyéni fejlesztések időpontját, a foglalkozás anyagát és hogy milyen eredményt tapasztaltunk a cselekedtetés alatt. A fejlesztési napló lezárásakor értékeljük az elért fejlettségi szintet.

